U FBiH ponovo dozvoljen rad trgovinama namještaja i bijele tehnike

Na današnjoj 13. vanrednoj sjednici Federalnog štaba civilne zaštite izmijenjena je naredba od 27. marta 2020. godine o obustavi rada u djelatnosti trgovine na području Federacije Bosne i Hercegovine.

Novom naredbom iz tačke 1. ove naredbe izuzimaju se: trgovine prehrambenih proizvoda, prodavnice higijenskih proizvoda, ribarnice, mesnice, apoteke, specijalizovane prodavnice medicinskih, veterinarskih proizvoda i opreme, trgovine repromaterijala, poljoprivredne apoteke, benzinske pumpe, kiosci, pekare, hemijske čistionice, specijalizovane prodavnice za prodaju ortopedskih i drugih pomagala, specijalizovane prodavnice dječije opreme, prodavnice hrane za životinje, prodavnice građevinskog, vodovodnog i elektro materijala, logistički i distributivni centri hrane, pića i higijenskih proizvoda, veledrogerije, knjižare, trgovine autodijelova, autoservisi i autopraonice, prodavnice kućanskih aparata i bijele tehnike, trgovine namještaja, uz osiguranje protoka kupaca i klijenata na način da se omogući potrebna socijalna distanca od najmanje 1,5 metar između osoba uz poštivanje ostalih higijensko- epidemioloških mjera.

Stupanjem na snagu ove naredbe prestaje primjena naredbi br. 12-40-6-148-26/20 od 19.03.2020. godine i 12-40-6-148-26-1/20 od 27.03.2020. godine.

Kad su u pitanju dosadašnje dvije donijete naredbe (br. 12-40-148-34/20 od 20.03.2020. godine i 12-40-148-34-1/20 od 27.03.2020. godine) o zabrani kretanja osoba mlađih od 18 godina i starijih od 65 godina, FŠCZ danas je donio dopunu ovih naredbi sa nove dvije tačke u kojima je osobama starijim od 65 godina dozvoljeno kretanje radi preuzimanja penzija u vremenu od 8 do 12 sati od ponedjeljka 6. aprila do petka 10. aprila 2020. godine. Drugom novom tačkom prethodne naredbe osobama mlađim od 18 godina dozvoljeno je kretanje u vozilu.

Na današnjoj vanrednoj sjednici FŠCZ primljena je na znanje i upućena Vladi FBiH Informacija o aktivnostima FŠCZ u cilju suzbijanja i ublažavanja posljedica uticaja globalne pandemije korona virusa (Covid-19) u FBiH za period od 23.marta do 03. aprila 2020. godine.